

KUTSEKOGU JUHATUS

26. märts 2025 nr 12

**OTSUS**

Haldusjärelevalve algatamata jätmine

Kutsekogu juhatusele on saanud teatavaks pankrotihaldur Erik Savi 4.12.2024 Harju Maakohtule esitatud lõppearuanne Marestonia OÜ pankrotimenetluses (tsiviilasi 2-22-18070). Aruande kohaselt on pankrotihaldur esitanud kuriteokaebuse pankrotivõlgniku endise juhatuse liikme vastu, kuna ta on tekitanud pankrotivõlgnikule kahju vähemalt 652871,63 eurot. Kuriteokaebuse alusel on alustatud kriminaalasi.

26.06.2020 algatas Harju Maakohus Marestonia OÜ saneerimismenetluse ja nimetas saneerimisnõustajaks Ly Müürsoo. Kohus kohustas saneerimisnõustajat teavitama püsiva maksejõuetuse saabumisest võlausaldajaid ja Harju Maakohut. 30.03.2021, 6.03.2021 ja 7.04.2021 tegi Marestonia fiktiivsete laenulepingute alusel ülekandeid 600000 euro ulatuses Fassaadikeskus Ehitab OÜ-le ja 9.05.2022 BestFood OÜ-le 35000 euro ulatuses. Fassaadikeskus OÜ oli varatu ja tegevusetu. Kohtule 20.04.2022 esitatud saneerimisnõustaja aruandes Ly Müürsoo raha ettevõttest väljaviimise kohta etteheidet ei esitanud. Ly Müürsoo sai antud laenudest teada hiljemalt 31.12.2021, kuid alles 19.10.2022 andis Ly Müürsoo kohtule teada, et saneerimiskava ei suudeta makseraskuste tõttu täita. Kohus tühistas saneerimiskava 4.11.2022. Pankrotimenetluse alustamisega hilinemisega on Ly Müürsoo pankrotihalduri aruande kohaselt rikkunud VÕS § 1048 (asjatundja ebaõige arvamuse õigusvastasus).

Pankrotihaldur märkis enda aruandes, et kuigi kohus määras saneerimisnõustaja tasu OÜ-le GetNetWork, maksti tasu hoopis osaliselt Sentire MK OÜ-le ja osaliselt OÜ Riguldi Camp ja Law-le.

Kutsekogu juhatus on seisukohal, et Koja kutsekogu juhatuse teostatava haldusjärelevalvega ei lahendata kahju ulatuse tuvastamise ega selle hüvitamise küsimusi. Kuna pankrotihaldur Erik Savi on kohtule esitatud lõpparuandes viidanud võimalikule kriminaalasja laiendamisele saneerimisnõustaja tegevuse uurimisele, siis ei pea kutsekogu juhatus põhjendatuks kriminaalmenetlusega dubleerivat uurimistegevust. Saneerimisseaduse §

57 järgi kohaldatakse kõnealusele saneerimismenetlusele saneerimisseaduse redaktsiooni, mis kehtis, kuni 30. juunini 2022. Selle redaktsiooni kohaselt ei olnud kutsekogu juhatusel pädevust saneerimisnõustajate üle haldusjärelevalve teostamiseks.

Lähtudes eeltoodust ja saneerimisseaduse § 192 ja § 57 sätestatust

kutsekogu juhatus **otsustab:**

1. Mitte algatada haldusjärelevalvet saneerimisnõustaja Ly Müürsoo kutsetegevuse üle tema võimalike rikkumiste osas saneerimismenetluse lõpetamisega viivitamisel Marestonia OÜ saneerimismenetluses.
2. Teha otsus teatavaks avaldajale ja Maksejõuetuse teenistusele.
3. Otsust on võimalik vaidlustada halduskohtumenetluse seadustiku § 7 lõikes 1, §-s 9 ja § 46 sätestatud tingimustel Tallinna Halduskohtus (Pärnu mnt 7, Tallinn 15082).

*/digitaalselt allkirjastatud/*

Maarja Roht

Kutsekogu juhatuse esimees